Papersnake/gushiwen huggingface dataset:
月蚀诗效
韩愈（唐代）

元和庚寅斗插子，月十四日三更中。森森万木夜僵立，寒气屃奰顽无风。

月形如白盘，完完上天东。忽然有物来啖之，不知是何虫。

如何至神物，遭此狼狈凶。星如撒沙出，攒集争强雄。

油灯不照席，是夕吐燄如长虹。玉川子，涕泗下，中庭独行。

念此日月者，为天之眼睛。此犹不自保，吾道何由行。

尝闻古老言，疑是虾蟆精。径圆千里纳女腹，何处养女百丑形。

杷沙脚手钝，谁使女解缘青冥。黄帝有四目，帝舜重其明。

今天祗两目，何故许食使偏盲。尧呼大水浸十日，不惜万国赤子鱼头生。

女于此时若食日，虽食八九无嚵名。赤龙黑鸟烧口热，翎鬣倒侧相搪撑。

婪酣大肚遭一饱，饥肠彻死无由鸣。后时食月罪当死，天罗磕匝何处逃汝刑。

玉川子立于庭而言曰，地行贱臣仝。再拜敢告上天公，臣有一寸刃。

可刳凶蟆肠，无梯可上天。天阶无由有臣踪，寄笺东南风。

天门西北祈风通，丁宁附耳莫漏泄。薄命正值飞廉慵，东方青色龙。

牙角何呀呀，从官百馀座。嚼啜烦官家，月蚀汝不知。

安用为龙窟天河，赤鸟司南方。尾秃翅觰沙，月蚀于汝头。

汝口开呀呀，虾蟆掠汝两吻过。忍学省事不以汝觜啄虾蟆，于菟蹲于西。

旗旄卫毵㲚，既从白帝祠。又食于蜡礼有加，忍令月被恶物食。

枉于汝口插齿牙，乌龟怯奸。怕寒缩颈，以壳自遮。

终令夸蛾抉汝出，卜师烧锥钻灼满板如星罗。

此外内外官，琐细不足科。臣请悉埽除，慎勿许语令啾哗。

并光全耀归我月，盲眼镜净无纤瑕。弊蛙拘送主府官，帝箸下腹尝其皤。

依前使兔操杵臼，玉阶桂树闲婆娑。姮娥还宫室，太阳有室家。

天虽高，耳属地。感臣赤心，使臣知意。虽无明言，潜喻厥旨。

有气有形，皆吾赤子。虽忿大伤，忍杀孩稚。还汝月明，安行于次。

尽释众罪，以蛙磔死。
和江邻几学士画鬼拔河篇
梅尧臣（宋代）

蒲中古寺壁画古，昼者隋代展子虔。
分明八鬼拔河戏，中建二旗观却前。
东厢四鬼苦用力，索尾拽断一鬼颠。
西厢四鬼来背挽，双手搥下抵以肩。
龙头鱼身霹雳使，持钺植立旗左偏。
拔山夜叉右握斧，各司胜负如争先。
两旁挝鼓鼓四面，声势助勇努眼圆。
臂枭张拳击捧首，似与暴谑意态全。
当正大鬼按膝坐，三鬼带韣一执旃。
操刀擐囊力指督，怒发上直筋旧缠。
虎尾人身又踣顾，蒺蔾短挺金鎚坚。
高下尊卑二十四，二十四鬼无黄泉。
角雄竞强欲何睹，曷不各各还荒埏。
青城行
郝经（元代）

坏山压城杀气黑，一夜京城忽流血。弓刀合沓满掖庭，妃主喧呼总狼藉。

驱出宫门不敢哭，血泪满面无人色。戴楼门外是青城，匍匐赴死谁敢停？

百年涵育尽涂地，死雾不散昏青冥。英府亲贤端可怜，白首随例亦就刑。

最苦爱王家两族，二十馀年不曾出。朝朝点数到堂前，每向官司求米肉。

男哥女妹自夫妇，腼面相看冤更酷。一旦开门见天日，推入行间便诛戮。

当时筑城为郊祀，却与皇家作东市。天兴初年靖康末，国破家亡酷相似。

君取他人既如此，今朝亦是寻常事。君不见二百万家族尽赤，八十里城皆瓦砾。

白骨更比青城多，遗民独向王孙泣。祸本骨肉相残贼，大臣蔽君尤壅塞。

至今行人不叹承天门，行人但嗟濠利宅！城荒国灭犹有十仞墙，墙头密匝生铁棘。
生查子·深秋更漏长
刘侍读（唐代）

深秋更漏长，滴尽银台烛。独步出幽闺，月晃波澄绿。
菱荷风出触，一对鸳鸯宿。虚棹玉钗惊，惊起还相续。
天育二老禅惠示经佛偈答以十诗
郑清之（宋代）

书经犹有遮个在，画佛何曾梦见来。
玲石玉峰雷雨过，梅花昨夜一枝开。
魏道武
王十朋（宋代）

火举南征破弱燕，拓开中土奠山川。功成若更能修德，自可延年度厄年。
句
张佖（宋代）

槛外有天皆在照，望中无物敢潜行。
送朔斋右司赴宣城
释元肇（宋代）

鸳鹭胡为久未归，江东民瘦要公肥。诏翻云露宫鸦湿，帆起秋风画鹢飞。

把酒敬亭呼李白，高吟静练压玄晖。不须举手遮西日，花待刘郎对紫微。
杂曲歌辞 其二 杨柳枝
白居易（唐代）

一树春风万万枝，嫩于金色软于丝。永丰西角荒园里，尽日无人属阿谁。
和石庵洪府理金沙酴醾牡丹二首
何梦桂（宋代）

金沙开遍牡丹忙，更簇酴醾上架芳。
霞绮罗纨围国色，玉堂金屋拥君王。
妆成三月春光富，留得一年花事长。
昨夜紫药红里，诏君题品是谁香。
水晶数珠诗
汪藻（宋代）

犹带他山润，来依宴坐深。谁云秋露滴，能节海潮音。

积数尘难尽，微穿蚁可寻。但随君语默，用舍我何心。
和主簿主伯伦喜雨
虞俦（宋代）

电帜摇摇眩目光，雷车殷殷讶空肠。
咄嗟有底和峰雨，珍重无多一瓣香。
秔稻气苏南亩喜，芭蕉声到北窗凉。
恭惟英济纲维是，并遣炎官理去艎。
烟波即事
陆游（宋代）

落雁沙边艇子斜，分明清梦上三巴。
眼明一点炊烟起，不是渔家即酒家。
秀亭秋怀十五首
方回（元代）

老怀幸无事，何用知秋风。
团团乌桕树，一叶垂殷红。
为此有所感，长吟敲虚空。
城市了在目，心隔云万里。
燕席鼓吹急，游骑呵殿雄。
亦各适尔适，扰扰尘堁。
焉知天地外，有此颓然翁。
洪楼分得车字韵
胡仲弓（宋代）

江湖诗境阔，终不似楼居。
老怕吟毡冷，生来酒兴疎。
爱閒随有鹤，因病出无驴。
莫笑柴扉窄，犹堪长者车。
和子瞻次韵陶渊明停云诗 其二
苏辙（宋代）

晚稻欲登，白露霄濛。人饮嘉平，浆酒如江。我独何为，观成于窗。

此心了然，来无所从。
闻圣俞移官霅上以便归养
刘敞（宋代）

亲老不择禄，此心如古人。戴星捐吏事，戏綵过乡邻。

若下开新酌，汀边咏白蘋。醉吟俱入手，亦未负青春。
山居杂诗九十首
曹勋（宋代）

墐户喜冬序，秋容换霜风。
可叹景物移，只在笑谈中。
菊茂远先见，蓼疏寒更红。
老怀欣自惬，渐享爱日功。
布袋赞
释绍昙（宋代）

破布囊，无一窖。
靠著便憨眠，全不知天晓。
若言弥勒分身，你且莫来謼我。
新暑追凉
杨万里（宋代）

去岁冲炎横大江，今年度暑卧筠阳。
满园无数好亭子，一夏不知何许凉。
待等老夫亲勘当，更招幽鸟细商量。
朝慵午倦谁相伴，猫枕桃笙苦竹床。
由真隐至枕峰寺
喻良能（宋代）

南国清秋杪，长林翠霭重。
嬾黄千顷稻，深碧万株榕。
峡水风前急，方山雨后浓。
征鞍何所憩，萧寺枕孤峰。
林下十二子诗 黄子嘉
王十朋（宋代）

保绿轩前黄子嘉，非松非柏亦非花。故应唤作思人树，数十年前阅我家。
偈颂一百零二首
释慧远（宋代）

当年四月初八，老胡旧病再发。
云门遇水脱鞵，且莫随佗孟八。
九龙吐水沫金躯，七步周行总不如。
稽首归依乾屎橛，胡须更撞赤须胡。
浣溪沙（为杨姝作）
李之仪（宋代）

玉室金堂不动尘。林梢绿遍已无春。清和佳思一番新。

道骨仙无云外侣，烟鬟雾鬓月边人。何妨沈醉到黄昏。
贺新郎
甄龙友（宋代）

思远楼前路。望平堤、十里湖光，画船无数。绿盖盈盈红粉面，叶底荷花解语。斗巧结、同心双缕。尚有经年离别恨，一丝丝、总是相思处。相见也，又重午。清江旧事传荆楚。叹人情、千载如新，尚沉菰黍。且尽尊前今日醉，谁肯独醒吊古。泛几盏、菖蒲绿醑。两两龙舟争竞渡，奈珠帘、暮卷西山雨。看未足，怎归去。
古风五十九首·其六
李白（唐代）

代马不思越，越禽不恋燕。
情性有所习，土风固其然。
昔别雁门有，今戍龙庭前。
惊沙乱海日，飞雪迷胡天。
虮虱生虎鹖，心魂逐旌旃。
苦战功不赏，忠诚难可宣。
谁怜李飞将，白首没三边。
病中绝句八首 其二
范成大（宋代）

溽暑薰天地涌泉，弯跧避湿挂行缠。出门斟酌无忙事，睡过黄梅细雨天。
又赠李侍御
王昌龄（唐代）

渺然客子魂，倏铄川上晖。还云惨知暮，九月仍未归。
和颜长官百咏·山居
朱继芳（宋代）

拥树溪云迷近远，低檐山果乱红青。
莫言身外都无事，早晚焚香看道经。
祝英台（春日感怀）
吴泳（宋代）

小池塘，闲院落，薄薄见山影。杨柳风来，吹彻醉魂醒。有时低按秦筝，高歌水调，落花外、纷纷人境。

猛深省。但有竹屋三间，莲田二顷。便可休官，日对漏壶永。假饶是、红杏尚书，碧桃学士，买不得、朱颜芳景。
思佳客（全美久不通，偶伯禧去，间录前所赋，复作一首）
吕渭老（宋代）

薄薄山云欲湿花。双双燕子入帘斜。西楼尚记垂垂雪，酌酒犹残片片霞。

人已远，发成华。小楼疏竹宅谁家。试凭去雁通消息，仙子当乘八月槎。
送张时择从杨茂州之招
李流谦（宋代）

州闾我知君，楚璞未剖初。
家无两钱锥。腹有万卷书。
闭门饱葵苋，抚几咏唐虞。
儿乳腥未濯，才能辨之乎。
巍科似拾遗，却走我不如。
流俗校成败，往往遭揶揄。
岂知磻溪叟，空钓宁在鱼。
穷途有知已，一笑肝胆输。
羔雁朝在门，挽我不得徐。
鲸鲲依洪波，凤凰集修梧。
士贵得所托，往矣膏子车。
忠信行蛮貊，九夷圣肯居。
使君况儒将，奥学窥盘谟。
小诗乃余澜，已足吞五湖。
老羌弛弓刀，玉帐一事无。
举杯哦新篇，主宾兴不孤。
明日思君处，一千里平芜。
次韵师契早过东园
赵蕃（宋代）

旧说东西圃，新知上下池。
山亭犹有记，水馆独无碑。
疏凿由今守，登临要子诗。
倦游吾老矣，况复思多迟。
思山居一十首。题寄商山石
李德裕（唐代）

绮皓岩中石，尝经伴隐沦。紫芝呈几曲，红藓閟千春。

聊用支琴尾，宁惟倚病身。自知来处所，何暇问严遵。
丁未除夕前二日休假感怀
陆游（宋代）

梦寄梅村竹坞间，不堪客里见春还。
潮生水欲通南涧，雪霁云犹冒北山。
病思过年应小减，官身得假未全闲。
变名吴市男儿事，末路低回自笑孱。
晓巡北圃七绝
白玉蟾（宋代）

柳色花光映晓云，半窗红日已东升。
行人隔水自相语，无数莺啼闻不曾。
舟泊樟树镇
黄爵滋（清代）

赣波浩荡注洪州，战迹荒凉古树秋。岭月带星沈戌堠，峡云飞树入渔舟。

市声乍散人烟外，镫影遥明野渡头。闻说鱼龙今退避，江乡禾稻可全收。
和怀英雪诗
李处权（宋代）

路迷应有误随车，望眼楼高莫可涯。
鹤驾鹭涛来浩渺，瑶林琼树出交加。
广寒玉兔翻羞缩，上蔡苍鹰正怒拏。
得句幽人方起舞，夜寒明月在梨花。
水龙吟 其十四 席间诸公有赋，再和
李曾伯（宋代）

琅琅环佩三千，一楼玉立中端委。瑶琚碾就，襄王故国，屈平遗里。

多少铅华，飞琼涂抹，一时挼碎。记少年驰逐，银杯缟带，几番被、鸡呼起。

冷入重貂如水。鬓丝丝、叹非前比。羔儿满泛，狮儿低唱，飘风过耳。

冰释边忧，春生民乐，欢形佐史。倩何人蜚奏，五云天上，助吾君喜。
送龙学和寄王元之郎中
张徽（宋代）

未持双节去朝元，玉陛犹虚待从班。
龟洛旧游天直上，鸡林新句海中间。
品流有日归陶治，隐逸无时奉宴闲。
鹤驭仙游何处所，轩皇冠剑在桥山。
秋日
范成大（宋代）

碧芦青柳不宜霜，染作沧洲一带黄。
莫把江山夸北客，冷云寒水更荒凉。
重游武陵赠支上人
杨晋（明代）

武陵深处隐支公，迢递层崖曲径通。穷海客来山月白，上方僧定佛灯红。

土炉茗熟分花气，石磴寒生落叶风。曾记旧游吟眺处，幽期多阻乱离中。
寄李十三郎君
张盖（清代）

主人十三龄，天驹见龙脊。绝尘潇洒姿，能解留人客。

予时至平干，复著游山屐。足茧涩登途，盗贼况充斥。

踟蹰数里间，落日藏光赤。投宿上君堂，张灯照昏夕。

蹇驴足刍茭，老病须燔炙。奴仆亦殷勤，自来扫床席。

酌酒须玉瓶，倾光泛琥珀。感情欲痛饮，所恨胸肠窄。

恭闻尔先人，遗汝登朝舄。汝兄善草圣，海内称名硕。

汝才驾徐陵，准拟文章伯。予有两男儿，鸡鹜空毛翮。

大儿倍汝年，弧矢未能射。小儿少汝年，祇备樵苏役。

何以汝聪明，日夜亲图籍。老夫若汝年，走马垂杨陌。

有时丛台下，醉舞挥金戟。中岁好弹琴，素琴横白石。

旁植一枝松，今已高千尺。忽忽鬓发苍，自顾无良策。

何处可容身，避地来山泽。结交无老少，遭时有顺逆。

长啸望停云，题诗谢畴昔。
稽庄即事
文天祥（宋代）

乃心王室故，日夜奔南征。
蹈险宁追悔，怀忠莫见明。
雁声连水远，山色与天平。
枉作穷途哭，男儿付死生。
春游
吴颢（清代）

轻风吹暖试单衣，花引游人入翠微。石路曲盘溪水绿，春虫无数马头飞。
次韵宋倅 其一
韩淲（宋代）

见说空堂舍盖公，秋深得雨庆时丰。唤回旧观十年外，聚集清流一座中。

台映玉峰归独鹤，城依冰水下孤鸿。只消满把篱边菊，宾主风流意已通。
玄沙和尚赞
释智遇（宋代）

不出飞猿，皮下有血。
钓鱼放生，死中得活。
讥雪峰用力太过，笑灵云相底未彻。
只知意在钩头，不觉眼中著屑。
阿呵呵，谁辨别。
万顷烟波，一钩新月。
送闽中林衡者游中原长歌
陆世仪（清代）

石斋先生天下师，君能弱冠长揖之。著书如风腕欲脱，吐论凿凿称雄奇。

石斋为君亦拱手，略尽形骸呼小友。赠君药言送君诗，直欲与君分半亩。

天公天公何不仁，忠臣饿死英雄贫。岭云如山战骨白，至今闽海飞征尘。

男儿致身苦不早，双鬓蹉跎浑欲老。安能局促辕下驹，凤凰翱翔在苍昊。

束书蹑屩作壮游，志气直欲凌九州。扁舟千里入吴会，上书论古惊同俦。

腐儒如予那足道，感君意气为倾倒。挥毫赠我琅玕辞，愧乏琼瑶无以报。

君今策蹇问中原，山川漫漫道路昏。胡琴欲碎向何处，夜半起舞心烦冤。

金陵城中王气尽，蒋山断树生芝菌。日落江潮惨不波，维扬明月歌春蚓。

君不见昔日江东祖士雅，击楫中流泪盈把。又不见辽东皂帽翁，语维经典甘孤穷。

丈夫处世只两途，吾子坎壈将安终。中原人才颇不恶，风尘往往倾然诺。

昂藏七尺未长贫，暗中定可相摸索。归来好复过桴亭，西窗剪烛开短屏。

交知四海见吾子，相对使人双眼青。
宜春道中赠邢公昭二首
赵蕃（宋代）

清江台上读君诗，颇欲相从慰所思。
何意昌山夜止宿，忽成风雨对床期。
送黄行者
朱某（宋代）

自有棋来不计年，古今唯是说争先。
个中一著如教会，杀尽三千与大千。
渔父词二首·其二
赵孟頫（元代）

侬住东吴震泽州，烟波日日钓鱼舟。
山似翠，酒如油，醉眼看山百自由。
大墙上蒿行
刘基（明代）

墙上蒿，方春擢秀何芃芃。
炎天六月旱无雨，枝叶枯死随飘风。
世情翻覆不可拟，人生有身莫依倚。
君不见樊将军，一朝函首西入秦。
又不见刘越石，仰天长歌握中璧。
三士自残因二桃，子胥终弃吴江涛。
世人见机苦不早，何不看取墙上蒿。
同张内翰访罗景明过磁溪偶成一律
谢士元（明代）

肩舆追逐过磁溪，山犬无声野鸟啼。冒雨每防苔径滑，穿林偏觉暮云低。

人家引水舂云碓，野圃编荆护药畦。喜有瀛洲文伯在，试将诗句共留题。
南歌子·野水寻溪路
程垓（宋代）

野水寻溪路，青山踏晚春。

偶来相值却钟情。一树琼瑶洗尽、客相襟。

曲沼通诗梦，幽窗净俗尘。

何时散发伴袒裙。后夜相思生怕、月愁人。
长沙陪裴大夫夜宴
李群玉（唐代）

东山夜宴酒成河，银烛荧煌照绮罗。四面雨声笼笑语，

满堂香绮泛笙歌。泠泠玉漏初三滴，滟滟金觞已半酡。

共向柏台窥雅量，澄陂万顷见天和。
贺新郎·万顷湖光绿
葛长庚（宋代）

万顷湖光绿。木处里、芙蓉金盏，木犀金粟。鷁御飘飘行水谷，正木蟹香橙熟。山色似、风梳雨沐。携取阿娇命豪杰，过北山、疃处南山曲。寒烟淡，晴鸦浴。巨觥数引苍髭矗。便论诗说剑，人各有怀西北。两见西风客京国，多在红楼金屋。凝情处、落霞孤鹜。蒲柳凄凉今如许，问功名、志在何时足。更簪取，一枝菊。
过白莲塘作
曾谐（清代）

老树萧疏咽暮蝉，西郊无复旧人烟。风清月晓横塘路，秋梦依稀堕白莲。
䱥鱼谚
佚名（魏晋）

宁去累世宅。不去䱥鱼额。
重阳用昔年所作韵
吴芾（宋代）

行尽天涯鬓欲霜，又来姑孰过重阳。
试登翠巘邀珠履，更唤红裙侑玉觞。
野菊有花供客眼，公庭无事恼人肠。
诸君莫惜长鲸量，且伴衰翁入醉乡。
回部贡金至命为麟趾袅蹄以纪其事
弘历（清代）

肉好颁型腾格钱，储胥恰供戍新边。或殊疲弊中国耳，并听输新三品焉。

西域早称气相感，泰山虚诧瑞曾骈。政平远服吾何有，纪实聊因麟袅传。
游山阳十首
陈造（宋代）

山阳城外舣舟初，先问黄公旧酒垆。
空有向来觞咏意，岁华不贷白髭须。
沐浴
白居易（唐代）

经年不沐浴，尘垢满肌肤。今朝一澡濯，衰瘦颇有馀。

老色头鬓白，病形支体虚。衣宽有剩带，发少不胜梳。

自问今年几，春秋四十初。四十已如此，七十复何知。
天安寺疏圃堂诗
萧衍（南北朝）

乘和荡犹豫。
此焉聊止息。
连山去无限。
长洲望不极。
参差照光彩。
左右皆春色。
晻暧瞩。
游丝。
出没看飞翼。
其乐信难忘。
翛然宁有饰。
次韵何茂恭永新见寄之什 其一
喻良能（宋代）

起家从吏役，宁为食无鱼。游乐废山泽，怀归畏简书。

文章簿领外，风采折腰馀。卧辙从兹始，为谋未觉疏。
消梅花
曾几（宋代）

未见枝间著子初，闻名已疗渴相如。
花肌自是冰和雪，那得生儿不似渠。
失题九首 其五
李之仪（宋代）

窥豹曾容见一斑，孤高凛凛固难攀。早应拔宅朝元去，犹有遗踪在世间。

舒啸款谈虽可想，赏风吟月未终閒。诸郎莫为功名老，须信移文下北山。
题净慧大师禅斋
欧阳修（宋代）

巾屦诸方遍，莓苔一室前。萎花吟次落，孤月定中圆。

斋钵都人施，谈机海外传。时应暮钟响，来度禁城烟。
忆秦娥·参差玉
倪瓒（元代）

参差玉。笙砷暮起瑶台曲。瑶台曲。轻风香浸，夜凉肌粟。黄云巧缀飞霞绿。清吟未断秋霖续。秋霖续。恐辜花意，倒尊中＊。
题盘谷寺
乾隆（清代）

乘闲策马款禅扉，流丽千林扬晓辉。
铺谷轻烟白如絮，落崖飞晓响于徽。
寺犹法性风旛动，室岂维摩花雨霏。
不是济源经考证，至今假藉未知非。
因与伯氏同一僧话武夷事作诗追寄之
王洋（宋代）

直峰峭壁天半青，高檐张灯疑挂星。
山川势力有如此，择地信可棲仙灵。
我前解官古樵戍，志愿本欲探珠庭。
时当恢台积氛雾，一日三雨时三停。
载舟撑石逆喷浪，自谓力可登青冥。
篙工榜岸遭急洒，回宿营荒宇依祠厅。
二三道士谬告别语，云此润泽来云軿。
此闻与人诵旧说，仙官下瞩如明荧。
游占晴爽恶昏滞，官去此法当伶俜。
果还近甸阻天路，一官泛迹随飘萍。
退这昔日徙南服，祝融胜掷开仙扃。
近时苏翁失定武，太行毛发无馀开。
一晴一雨告休咎，晴者人乐阴天荆。
我意神官与人异，宜以行事分膻腥。
人如阨弃神变厌，世间利达真芳馨。
穷通兼忘扶正直，人知戒劝思常经。
有如神意本不尔，人意忘卜欺愚听。
黄钟太吕绝世韵，扣击距跃嗟短莛。
心知得路适远意，愿结茅庐当寒汀。
真游适远未可必，遥寄此语通丁宁。
赠谈命
陈郁（宋代）

术不与今同，肖名亦可宗。
学虽精象数，妙亦发鸿蒙。
政自愁傍午，胡为说并冲。
一来忘利禄，祗合问诗穷。
谒严子陵先生祠
钟晓（明代）

当年应诏即辞回，垂老青山一钓台。自是子陵有高节，因知光武是雄才。

君臣义重终难泯，故旧情深两不猜。千古桐江江上水，至今谁不重低徊。
偶成
杨时（宋代）

悠扬春梦成幽兴，冷落溪光照酒卮。
天阔云浮遮不尽，浪平风过舞涟漪。
题老学道院
马廷鸾（宋代）

繁笔泉石两成痴，早学东家晚学西。
章甫峨峨宁汝误，如今翻恨十年迟。
浪淘沙令
元好问（金朝）

诗句入冥搜。欲写还休。人间情是阿谁留。千丈游丝不落地，风外悠悠。

烟雨晚山稠。人倚西楼。衡阳归雁满沙头。一种江城寒夜客，一种春愁。
浮亭风雨夜集忆郑二宣
林鸿（明代）

天涯此别意何穷，一片愁心万里同。
明镜晓霜惊白发，浮亭秋雨梦青枫。
书回绝岛孤帆远，门掩寒塘旧业空。
说着登临多感慨，一缄封泪寄南鸿。
至性灵迂僻学术空虚幸逢好古之君获在藏书之
李至（宋代）

蓬阁多余暇，情孤与世违。
老嫌知道晚，闲觉近名非。
祸福随操履，穷通在隐微。
所亲庆笑我，终日掩柴扉。
鹦鹉
王图炳（清代）

文采擅江东，陇山短梦通。有时寻稻粒，无计脱绦笼。

侵晓梳翎惯，当窗学语工。聪明真误汝，天际看冥鸿。
南山即事
胡宏（宋代）

南山崇崇几千丈，今晨忽被蛮烟蜑雾埋其高。
安得万里飘风一吹散，见巍峨苍翠解我心郁陶。
郁陶心匪他，为爱南山高。
题桃源图 其二
胡仲弓（宋代）

图中想像晋桃源，问著桃源不敢言。只道乱来无境土，谁知静里有乾坤。

年深莫辨烟霞迹，洞古犹粘苔藓痕。吟杖懒随刘阮去，漫寻春色到柴门。
水龙呤（寿太守·九月初一）
赵佥判（宋代）

老人星照螺川，丽谯瑞霭笼晴昼。使君初度，满城和气，欢声盈口。篱菊浮金，茱萸泛紫，重阳时候。算年年长是，节前八日，先满□空格据律补、为公寿。

一代文章山斗。拥朱幡、暂劳分守。崇墉万堞，浮梁千丈，此恩难朽。褥袴方谣，丝纶已下，即登班首。看明年今日，开筵凤池，赐黄封酒。
句 其三
周密（宋代）

繁华不结三春梦，零落空馀寸草心。
和孙叔康九日三首 其一
韦骧（宋代）

楼压西城埤堄重，使君才思浩无穷。芳樽泛出陶潜菊，健笔吟成老杜风。

西座一时飞大白，双旌尽晚卷深红。自怜远迹违高会，九月篇章亦幸同。
游智者寺
林季仲（宋代）

一径萦迂上翠微，乱红无数扑人衣。匆匆来往成何事，不似山禽自在飞。
咏西山海棠
方信孺（宋代）

真珠几颗最深红，点缀偏方造化工。
好事何年移蜀种，美人清晓出吴宫。
妖娆能得几时赏，零落才消一夜风。
自有生香人不识，绣衾全覆锦熏笼。
艮岳百咏 三秀堂
李质（唐代）

窗户深沈昼不开，凤凰时下九层台。月明夜静闻环佩，知有霓旌羽扇来。
景祐以后乐章六首
真宗（宋代）

肃肃閟宫，顺时就事。
要鬯声香，如见于位。
三月十六日作
陆游（宋代）

石笋街西风景幽，醉眠万事付悠悠。
倦游我已七年客，促驾春悠三日留。
枝上蝶稀红药老，舍中蚕起绿桑柔。
功名堕甑谁能问，羞作饥鹰夜掣韝。
谢惠瓦墩
韦骧（宋代）

百尺危亭旧路榛，自公呼吸变兰荪。更怜数奉亲舆到，分惠芳斋碧瓦墩。
过青墩将游青山庄为雨所阻 其二
庄德芬（清代）

泥滑沟塍水自喧，笋舆扶上渡头船。今朝多少游山兴，都付松烟染画笺。
崇德夜泊寄福建提刑章屯田思钱塘春月并游
蔡襄（宋代）

夙昔神都别，于今浙水遭。
故情弥切到，佳月事追遨。
太守才贤重，清明土俗豪。
犀珠来戍削，征鼓去啾嘈。
湖树涵天阔，船旗罥日高。
醉中春渺渺，愁外夕陶陶。
新曲寻声倚，名花逐种褒。
吟亭披越岫，梦枕觉胥涛。
论议刀予快，心怀铁石牢。
淹留趋海角，分散念霜毛。
鲈脍红随筹，泷波渌满篙。
试思南北路，灯暗雨萧骚。
首夏端居
李复（宋代）

美木交柔柯，薿薿众叶光。
余春归未尽，叶间有遗芳。
空庭午阴归，黄鸟转新吭。
微风从何来，穆然和且凉。
虚堂面清池，文簟舒藜床。
憩偃神意适，形骸亦相忘。
萧然无杂尘，始觉日稍长。
寒暑迭往返，物生安有常。
百年只瞬息，忍使生理伤。
起坐理素琴，曲罢取酒尝。
既饮复又酌，仰看闲云翔。
得为太古民，优游见义皇。
咏史上·项羽
陈普（宋代）

试手襄城意未怡，赤城稍觉味如饴。
必亡定死终无救，断自朱殷海岱时。
漳州于使君罢郡如之任漳南去上国二十四州使君无非亲故
方干（唐代）

漳南罢郡如之任，二十四州相次迎。泊岸旗幡邮吏拜，连山风雨探人行。

月中倚棹吟渔浦，花底垂鞭醉凤城。圣主此时思共理，又应何处救苍生。
陈伯量挽诗二乎
曹彦约（宋代）

朴茂开城府，师资足楷模。
官卑虽晚境，子仕却亨途。
不酒陈惊座，无金疏大夫。
何人碑有道，老手看慈湖。
皇初平将入金华山
曹唐（唐代）

莫道真游烟景赊，潇湘有路入京华。溪头鹤树春常在，

洞口人家日易斜。一水暗鸣闲绕涧，五云长往不还家。

白羊成队难收拾，吃尽溪边巨胜花。
初别子由至奉新作
苏轼（宋代）

双鹊先我来，飞上东轩背。
书随好梦到，人与佳节会。
一欢难把好，回首了无在。
却渡来时溪，断桥号浅濑。
茫茫暑天阔，蔼蔼孤城背。
青山眊矂中，落日凄凉外。
盛衰岂吾意，离合非所碍。
何以解我忧，粗了一事大。
次韵弟观过黄山
陈著（宋代）

晓雨才收数点轻，江云未放十分晴。
舟行曲港难为纤，峰有佳山莫问程。
老将
张籍（唐代）

鬓衰头似雪，行步急如风。不怕骑生马，犹能挽硬弓。

兵书封锦字，手诏满香筒。今日身憔悴，犹夸定远功。
雩峰九章
霍韬（明代）

樵云千仞，兀插苍旻。云木森森，云石棱棱。是宜乐只，以游我心。

游心则那，温泉下沸。匪云鲁沂，匪云川逝。雩坛之松，可游以憩。

雩坛则那，云流孤峰。万仞孤峰，万仞孤松。抚抚孤松，乐乃谁同。

谁同游乐，振古闻人，单衣暮春。乘此暮春，沐此熙薰，振古熙薰。

熙薰自南，吹我葛巾。凉我葛巾，悠悠我心。岂云独乐，我有良朋。

良朋偕我，坐松之阴。云深松森，鹤荐清音。我良朋乐矣，鼓瑟鼓琴。

鼓琴鼓瑟，雩云之墟。天飞之鸢，渊泳之鱼。上下听矣，其乐何如。

其乐何如，采桐种竹。桐华斯馨，竹实斯熟。陟我雩峰，饵我鸑鷟。

鸑鷟脩翎，簸云南溟。一声穗城，再声天庭。知鸟之自，雩灵之精。
题石室并和澹庵 其十
释慧空（宋代）

来年四色更多方，忧水忧风忧夏粮。未必澹庵能快活，随身干木便逢场。
绝粒偶书二首
谢枋得（宋代）

丹府金童善主家，百神听命静无哗。
从今何必餐松柏，但吸日精吐月华。
次韵庭藻追记去岁与余游西湖舟中闻火而归
周紫芝（宋代）

漫郎移舟入小回，醉著幅巾歌落梅。老夫但倚紫藤杖，袖手耻落黄金罍。

忽漫相逢遽如许，醉后高谈俱楚楚。百尺君卧元龙楼，醇酎我羞公瑾语。

从来悲乐难预期，人生快意能几时。红光属汉势未已，短艇掠水归嫌迟。

只今俱是京尘客，君居巷南我巷北。天寒饥饿不出门，遣骑时来问消息。

江边久客知何为，白头拾遗徒步归。
次韵奉酬楞伽室老人歌寄怀云门佛日兼简乾元老圭公并叙钟山二十年事可谓趁韵也
张元干（宋代）

云门道价倾缁白，一去如何经书尺。乾竺宗旨超隐峰，客至不书斋后钟。

杨岐儿孙真铁脊，二子等是僧中龙。平生我如拆袜线，老来要认本来面。

忆昨二老初相知，竹炉拥衲清夜围。佛眼霜颅象懒瓒，圜悟辨口吞韩非。

钟山往事无人识，我识二子因师得。楞伽一句作么生，请问同参俱本色。
约游曾参政西墅病不能去
戴复古（宋代）

骨肉去家远，异乡童仆亲。
老身浑赖汝，久病亦愁人。
无暇游西墅，寻医访北辰。
主翁翻作使，奔走莫劳神。
过里洋河
吴哲（宋代）

里洋河，何汤汤，奔流百折到泷冈，砂矶湾湾里路长。
船头照见冈日黄，愁云低没双凫翔。
樯乌孤征心徊徨，遥空半作明月光。
凉风忽来吹我裳，荻花夜白含清霜。
里洋河，思故乡。
自合浦还清湘寄虚中弟
陈瓘（宋代）

曾近沧溟看飓风，波涛有尽海无穷。
四年陈迹今何在，坐对湘云豁晚空。
海仙花诗
王禹偁（宋代）

春憎窈窕教无子，天为妖娆不与香。
尽日含毫难比兴，花中应是卫庄姜。
秋阴
晁公溯（宋代）

出林云未断，入坐雨初沾。
急点鸣高瓦，寒声泻坏檐。
悬墙閒玉麈，散帙乱牙签。
谁道幽居胜，吾今吏隐兼。
哀张两生
皇甫汸（明代）

孝友悲张仲，才华伯氏先。怜兹双白璧，同尔閟黄泉。

薤草何曾双，棠华遂不妍。雁飞春陇外，鸰断夜台边。

过客徒悬剑，生交或绝弦。临丧独无涕，齐物讵须年。
再用南斋韵谢
邓肃（宋代）

沙溪清可啜，远山翠欲流。
翩然航一苇，浩歌入芦洲。
高堂上木杪，幽人事胜游。
但足箪瓢乐，不知天地秋。
我笔嗟无口，冥搜空掉头。
何如三才杰，等是济川舟。
开卷腾光怪，天上卿云浮。
阿云又嗣音，吾砚不欲留。
平生浪诗声，寒虫号清幽。
已对狂道士，从此敢吟不。
呜呼行为闽寇屡动州郡无兵而作
吕南公（宋代）

君不见熙宁宰相经纶苦，不肯养兵累神武。多时州郡罢招军，养责耕民为战伍。

诏书一日下九天，守令宣布周乡田。十家嗟吁百家和，父子握手悲残年。

干戈不与锄耰杂，此道几回轮历甲。未能井牧似三王，何用匆匆谋混合。

舆情有幸闻旒扆，敛鼓收旗防怨谤。尔来下国稍自安，其奈兵防已颓毁。

大城有兵不千百，小城更少几许力。一夫窃发数县惊，坐恐饥癯皆盗贼。

承平久矣称繁富，儒生枉被高谈误。同声敷奏尽哀矜，引手施行皆耗蠹。

居不得宁辑，财安能充裕。呜呼，争得略如开元姚宋之民人，万里东南开夜户。
句
释居昱（宋代）

松声和雨听，山色带云看。
神宫监四首
虞淳熙（明代）

比邻鹅鸭敢经过，自放牛羊满石坡。
天子故应嗔不得，春来游牝更偏多。
送太白山人俞太中之商于访道友王知常洎归故
魏野（宋代）

羡我诗中偶有名，输君物外更无萦。
水声山色为声色，鹤性云情是性情。
四皓云间寻旧友，三清路上指前程。
连天太白从今去，林下何时得再迎。
失调名 自乐 疑此首为曲调
佚名（宋代）

醉时节、就把青山靠。醒来时、兴取瑶琴操。操的是、鹤鸣九皋，水取清，山取近，迥然闲自乐。俺也一如归阆苑，登蓬岛。且恁底、寄迹人间，与造化、同游太虚，保养得、形神俱妙。
李方叔治颍川水磨作诗戏之
苏过（宋代）

君不见相如昔隐临邛市，文君当垆身涤器。未逢给札赋凌云，当免辛勤穿犊鼻。

又不见苏秦大困还家时，失计颇遭妻子詈。谁令奔走事口舌，不学周人营什二。

李侯平生无一廛，只有便便五经笥。儒冠半世已误身，老欲归耕无耒耜。

近闻颍川有瀑布，碓磨能穷溪谷利。酾渠凿石激清流，机动轮旋人力易。

今年麦熟春雨足，车载斗量应有备。勿嫌巾袂缟纷纷，饱看溪渠鸣涖涖。

堆盘坐想雪如山，梦中已觉钱流地。特君结庐秋风初，我欲叩门来上瑞。

起搜汤饼扫飞罗，轹釜操刀定中馈。千金何必羡鸱夷，少有属餍而已矣。

嵇康好锻季主卜，达人未免兹游戏。
上先生
邓肃（宋代）

疲马踏残月，荷策来泮宫。
入门见先生，先生何雍容。
循循言语能下诱，青蒿因得附长松。
短檠挑灯一千二百夜，高谈雄辩磊落沃胸中。
吾皇求士苦匆匆，不许先生久卧龙。
玉鞭斜指长安道，只缘此去何犹从。
呜唏吁，小轩从此冷如水，
虀盐朝暮欣欣尔。空留绛帐照孤灯，
窗外西风起寒苇。
饭大涌泉入紫微洞洞乃余寻出
朱翌（宋代）

山川有佳处，神物严守卫。
自非夙有因，孰敢发其秘。
众壑拥流泉，青间见白沸。
洗我杖与屦，时作深入计。
要须乡道先，行与老人值。
指我洞壑已，忽不知所诣。
劚荒划巨石，稍去眼中翳。
豁然大厦开，位可百人置。
嵌严一日出，自此沓游骑。
开山属老夫，爱山必同类。
甚畏长风寒，当暑皆敛袂。
欢伯遂行登，相引入胜地。
探梅
陈鉴之（宋代）

驴蹇火飚寒帽裙，吟肩山耸酒微醺。
弯弯竹迳霏霏雪，小小溪微淡淡云。
忽邂逅时真得侣，向空濛处细飘芬。
回天力量知谁似，笑挽春来首策勋。
秋雷叹
范成大（宋代）

立秋之雷损万斛，吴侬记此占年縠。
汰哉丰隆无籍在，政用此年鸣孛轳。
向来夏旱连三月，吁嗟上诉声满屋。
讼风未敕复占雷，助魃为妖天更酷。
我虽闲寂忝祠史，家请官供尚仓粟。
尘甑贫交满目前，卒岁将何救枵腹?
但愿吴侬言不验，共割黄云炊白玉。
天人远近叵戏论，裨灶安能尸祸福。
读坐忘论
张方平（宋代）

正一初传王远知，后来体用益精微。惟无矜贵为真地，但涉成亏即世机。

松径风声犹有待，糠炉火候事终违。便令直了九丹术，不到坐忘何处归。
倡楼怨节诗
萧纲（南北朝）

朝日斜来照户，春鸟争飞出林。片光片影皆丽，一声一啭煎心。

上林纷纷花落，淇水漠漠苔浮。年驰节流易尽，何为忍忆含羞。
象弈各有等级四绝品四人高下
文天祥（宋代）

螳臂初来攫晚蝉，那知黄雀沫馋涎。
王孙挟弹无人处，一夜雕盘荐玳筵。
书室独处欣然有咏
陆游（宋代）

凿空学道本无师，歇尽狂心颇自奇。
闲坐始知冬日永，高谈未自耄年衰。
治棺准备膏肓日，酿酒枝梧雨雪时。
常笑祖龙痴到底，一生辛苦觅安期。
岑溪悲叔白七首 其一 岑城
李宪噩（清代）

蛮州历劫瘴烟清，獞峒猺山春色明。一自莲塘留谶语，千秋遗恨在岑城。
时雨用东圃韵写怀兼惠柳木壶矢
顾清（明代）

束矢形裁出蓟方，几陪陈榻署东廊。
争枭解夺由基巧，失笑曾东玉女忙。
分遗却随诗并至，试投谁合酒先尝。
春风有约应非远，拍瓮新醅夜已香。
水龙吟 其十二 辛亥和吴制参赋雪韵
李曾伯（宋代）

元英燕罢瑶台，玉妃满地花钿委。山川幻出，剡溪梁苑，齐宫郢委。

半点瑕无，一团和就，珠圆琼碎。任谢家儿女，庭前争诧，盐空撒、絮风起。

夜入蔡州城委。问官军、果谁堪比。饮羔烹凤，众宾一笑，直聊尔耳。

寒耸玉楼，冻呵金井，属公诗史。更须持大白，浩歌黄竹，为丰年喜。
晦日湖塘
孙逖（唐代）

吉日初成晦，方塘遍是春。落花迎二月，芳树历三旬。

公子能留客，巫阳好解神。夜还何虑暗，秉烛向城闉。
嵩山十二首 其十一 峻极寺
欧阳修（宋代）

路入石门见，苍苍深霭间。云生石砌润，木老天风寒。

客来依返照，徙倚听山蝉。
夏行郊外
苏泂（宋代）

吹红换得绿团枝，蝴蝶飞来又却疑。藤架野花无著莫，是人行处有香随。
送韦太尉自坤维除广陵
李洞（唐代）

全蜀拜扬州，征东辍武侯。直来万里月，旁到五峰秋。

幢冷遮高雪，旗闲卓乱流。谢朝明主喜，登省旧寮愁。

隔海城通舶，连河市响楼。千官倚元老，虚梦法云游。
和翁灵舒冬日书事 其一
徐照（宋代）

石缝敲冰水，凌寒自煮茶。梅迟思闰月，枫远误春花。

贫喜田新长，吟令鬓已华。城中寻小屋，岁晚欲移家。
夕阳
周鼎（明代）

白头人爱夕阳红，短葛凉生绿树风。
别浦帆归天远近，乳鸦巢树屋西东。
比邻酒熟闲招饮，故旧书来喜拆封。
珍重曲阑干外月，又分清影照衰容。
艮岳百咏 萧森亭
李质（唐代）

晓日玲珑宿雾开，四檐时有好风来。不应班竹林中见，却似松根琥珀堆。
和祖无择九日登袁州宜春台
罗诱（宋代）

九日经年一再来，不妨吏隐遣怀开。
时丰讼少欣多暇，秋晚花黄儘任催。
幸遇登高贤燕乐，喜容落帽客追陪。
预愁诏入三公去，芹泮谁思乐育才。
樊夫人上升词
谢翱（宋代）

石蚝粘窗秋见海，山鸡夜啼弄毛彩。王孙吹笙导夫人，青发凌风素霞在。

雨尘离地白浩浩，河西种星榆树老。海桑童童日出归，衣湿上池洗头草。
太白桃花潭
杨杰（宋代）

桃花潭似武陵溪，太白仙舟去路迷。岸上踏歌人不见，年年空有鹧鸪啼。
洛阳望三髻山
叶春及（明代）

云锁三峰霁未开，空馀三髻象三台。舆人遥望遥相语，昨日亲曾云里来。
避贼严阳山次蜀僧清雅韵 其一
韩驹（宋代）

苦菜敷新叶，高槐偃旧枝。三生草庵主，故与此山期。
青门引 唐六如弄玉吹箫图，次张子野韵
吴湖帆（清代）

梦断青门冷。风卷水衣无定。曹吴一脉近前年，唐妆院体，尽扫旧家病。

桃花妙笔惊人醒。越样容华静。秦台韵事如邈，曲终又见吹箫影。
右梅竹翠鸟题弼侄飞鸣宿食四雁图 其二
杨士奇（明代）

肃肃葭菼暮，声切为离群。情重连枝者，单居不忍闻。
渡江云
陈允平（宋代）

青青江上草，片帆浪暖，初泊渡头沙。翠筇便瘦倚，问酒垂杨，影里那人家。东风未许，漫媚妩、轻试铅华。飘佩环、玉波秋莹，双髻绿堆鸦。空嗟。赤阑桥畔，暗约琴心，傍秋千影下。夜渐分、西窗愁对，烟月笼纱。离情暗逐春潮去，南浦恨、风苇烟葭。肠断处，门前一树桃花。
送倪正父尚书守南徐
楼钥（宋代）

君如春柳我如松，晚岁重逢意愈通。
日日公余搜理窟，时时史暇乐谈丛。
友朋罕有心相照，兄弟惟应姓不同。
此别未知何日见，掺祛无语对西风。
题花十绝句 其二
程公许（宋代）

谷雨犹赊半月期，禁烟花事已纷披。吏尘眯目春馀几，却被名花唤觅诗。
挽令人 其三
王十朋（宋代）

我欲志诸墓，有言何敢私。如宾最相敬，无妒似知诗。

孝合从姑葬，贤宜举郡悲。明朝是重九，忍看菊花枝。
念奴娇 其三 探梅
侯寘（宋代）

衰翁憨甚，向尊前、手捻一枝寒玉。想见梅台花更好，一片琼田栖绿。

短辔轻舆，大家同去，取酒偿醲馥。元来春晚，万包空间黄竹。

休恨雪小云娇，出群风韵，已觉桃花俗。羯鼓声高回笑脸，怎得天公来促。

江上风平，岭南人远，谁度单于曲。明朝酒醒，但馀诗兴天北。
古交行
郑侠（宋代）

大海有时竭，此心沥不乾。
厚地有时坼，此心无裂文。
持此以相照，百练青铜昏。
用此心相惠，贝璧黄金盘。
觌面有馀欢，背面无间言。
德义以相高，庆誉以相先。
千古似一日，万里如同筵。
此为金石交，谁与知者论。
画梅花 其一
陈克（宋代）

溪路模糊半山雪，暗淡寒梅一枝月。醉眸无处认冰姿，两袖香风更愁绝。
乞归候旨集杜 其三
王弘诲（明代）

干戈衰谢两相催，冬至阳生春又来。万事纠纷犹绝粒，百年多病独登台。

新亭举目风景切，巫峡秋涛天地回。独把渔竿终远去，一生怀抱向谁开。
送梅监丞宰山阴
胡宿（宋代）

春半朱航拂水轻，季圭佳邑得时英。民淳定见蹊田默，岁稔仍占射的明。

太史旧游书穴邃，右军残迹墨池平。何妨公外寻僧社，琴鹤相随雅有情。
次韵曾守立春席上七绝句 其七
沈与求（宋代）

曲席纷罗绮，中腔度管丝。欢声连万井，一一拥春祺。
蜀公范景仁忠文公挽辞四首 其四
苏颂（宋代）

岁在龙蛇会，思贤屡感伤。未收空土泪，又送蜀公丧。

士类将安放，交情何日忘。共传金石刻，俱是大文章。
菩萨蛮
李亿（宋代）

画楼酒醒春心悄。残月悠悠芳梦晓。娇汗浸低鬟。屏山云雨阑。

香车河汉路。又是匆匆去。鸾扇护明妆。含情看绿杨。
夜过镇江
陈曾寿（清代）

下车无人逢凛冽，横贯霜空风有力。大千尘界曙钟声，第一江山残月色。

烟树微茫了非梦，鱼龙浩渺喧仍寂。羌无陈迹影兴亡，只有空明出寒碧。

卧庵老僧几何岁，梵呗多生曾未息。平生误记稼轩词，曹蹶刘颠事历历。
送菜徐秀才
李新（宋代）

增添庾郎方丈，掇拾仪休弃遗。
但令门人学圃，不妨夫子下帷。
采兰吟
释文珦（宋代）

楚芳有幽姿，采采倏盈把。
馨香满襟袖，欲寄同心者。
道远不可求，余怀为谁写。
佩服林下游，自爱逸而野。
与聂尊师话道
齐己（唐代）

伯阳遗妙旨，杳杳与冥冥。说即非难说，行还不易行。

药中迷九转，心外觅长生。毕竟荒原上，一盘蒿陇平。
浣溪沙 赋白秋海棠
张祥河（清代）

凉梦如烟傍夕昏。花开玉女洗头盆。极伶俜影最销魂。

月地鸣蛩声咽咽，风帘摇烛泪痕痕。分无娇蝶与温存。
句
仲并（宋代）

政恐崖州如有北，却应未肯受谗夫。
月岩
刘鉴（宋代）

世事从来满则亏，十分何似八分时。
青山作计常千古，只露岩前月半规。
点绛唇
谈印梅（清代）

山雨初晴，沙头水涨人喧渡。隔溪烟树。点点明飞鹭。

十载天涯，梦远湖南路。凭高处。乱峰无数。返照罗浮暮。
襄州春游
皮日休（唐代）

信马腾腾触处行，春风相引与诗情。等闲遇事成歌咏，

取次冲筵隐姓名。映柳认人多错误，透花窥鸟最分明。

岑牟单绞何曾著，莫道猖狂似祢衡。
再集永宇溪庄
何文焕（清代）

重游惬幽赏，首夏绿阴新。日月不可驻，风光殊悦人。

丝桐发逸响，兴洽对金樽。窗静众香吐，树深百鸟喧。

流云多故态，闲旷夙所珍。逍遥望千古，一笑付清言。
雪中望岱岳
施闰章（清代）

碧海烟归尽，晴峰雪半残。
冰泉悬众壑，云路郁千盘。
影落齐燕白，光连天地寒。
秦碑凌绝壁，杖策好谁看
饮李十二宅
张继（唐代）

重门敞春夕，灯烛霭馀辉。醉我百尊酒，留连夜未归。
偈倾一百三十三首
释法薰（宋代）

不结毗卢印，那弘古佛心。
明月照幽谷，寒涛助夜砧。
过文长故业作
沈明臣（明代）

水莲巷口夕阳斜，细雨东风湿杏花。
酬字堂前双燕子，不知今日属谁家。
避署露坐书怀二首
邓云霄（明代）

避暑闲门向晚扃，乘凉披露坐虚庭。微官远愧山中相，浮客空虚水上萍。

关塞怀人遥对月，干戈闻报暗占星。疮痍未息豺狼斗，时事年来不□□。
垄头水
王建（唐代）

垄水何年垄头别，不在山中亦呜咽。征人塞耳马不行，

未到垄头闻水声。谓是西流入蒲海，还闻北去绕龙城。

垄东垄西多屈曲，野麋饮水长簇簇。胡兵夜回水旁住，

忆著来时磨剑处。向前无井复无泉，放马回看垄头树。
浪淘沙（秋夜感怀）
刘辰翁（宋代）

无叶著秋声。凉鬓堪惊。满城明月半窗横。惟有老人心似醉，未晓偏醒。

起舞故无成。此恨难平。正襟危坐二三更。除却故人曹孟德，更与谁争。
意行入古寺见邓生之富以谷量牛马寺旧藉余赋诗
释德洪（宋代）

清明雨过快晴天，古寺寻春亦偶然。浓笑春风穷似我，也将柳絮当榆钱。
瑶台望海
曾永和（明代）

南海沧波浸碧沙，瑶台一望杳无涯。长澜浴日浮金镜，连岛奔涛喷雪花。

藉势鼋鼍翻锦浪，惊波鸥鹭傍仙槎。遗珠皎彻辉长夜，谁起沉沦献帝家。
青螺山色图二首为何先生志一赋 其一
邓林（宋代）

青螺涌出海之隅，又逐丹青上画图。万壑晴光浓欲滴，一痕秋画淡疑无。

下窥溟渤波涛壮，东望罗浮岛屿孤。我有满怀游览兴，可堪弱水隔蓬壶。
句
鲁某（宋代）

一条仙帔织青霓，松雪岩前伴鹤栖。
次韵文潜休沐不出二首
黄庭坚（宋代）

风尘车马逐，得失两关心。
惟有张仲蔚，门前蓬藋深。
自公及归沐，毕愿诗书林。
墙东作瘦马，万里气駸駸。
题王石谷山水
陈鹏年（清代）

突兀见山山不移，云光树影摇参差。平桥跨壑几千尺，桥下水参无已时。

溪北溪南路如线，来往骑行仿佛见。谷静云深人不知，万松独锁空王殿。

别构精庐杳霭间，千盘鸟道难跻攀。有路才通避秦客，无钱得买支公山。

作此者谁石谷子，笔补造化真奇诡。坐卧十日沧洲髯，游仙只住青冥里。
秋日过屏山庵 其二
戴炳（宋代）

山泉清且甘，漱之冷侵骨。拂苔坐石上，松风更萧瑟。

悠悠行空云，何心自出没。六凿忽玲珑，吾计良未失。
天道
冯道（五代）

穷达皆由命，何劳发叹声。
但知行好事，莫要问前程。
冬去冰须泮，春来草自生。
请君观此理，天道甚分明。
方干岛
徐天佑（宋代）

平生心事白鸥知，一卷云庵处士诗。
占得镜中奇绝处，只缘身值广明时。
张以道归自甬东先饷土物两诗为谢
张镃（宋代）

红满芙蓉菊满黄，连朝衰病负秋光。
乘除自此无忧恼，醉赏家园一万场。
咏史
周南（宋代）

客婴义主臣，锁骨事未竟。
臼友雠若责，斯义在项领。
惟臼秉纯心，遑恤身后事。
惟婴抱遗育，不以后死愧。
嗟乎古人达，树德见衷则。
并驱不同逵，存殁事愿毕。
兹事亦大难，义竭斯近仁。
孤成死不死，太息难重陈。
次韵刘英臣早春见过二绝句 其一
王庭圭（宋代）

池草青青细吐芽，梦回疑到惠连家。东风未暇吹桃李，先发寒梅第一花。
后天易吟三十首
方回（元代）

祖考精神散，子孙能聚之。
淫祠祭非鬼，萃涣义何居。
舟过露筋祠 其三
赵景淑（清代）

秋波始阔蓼花稀，枫树初丹粳稻肥。舟过露筋祠欲暮，水烟深处正蚊飞。
赞天童觉和尚
释法智（宋代）

乌顶雪眉，云踪鹤态。
貌出正偏，见非向背。
芙蓉月照兮太白峰高，丹凤翔空兮琼林玉碎。
觌面分明，两彩一赛。
答景卢和篇
洪适（宋代）

致君无术合归田，谁敢贪荣食万钱。且对清尊希北海，最欣别墅接西偏。

转头麦垄龙工往，缓步花蹊蚁磨旋。辛苦三农营一饱，莫教牟贼坏丰年。
挽吴春伯
许棐（宋代）

入门诸子哭褰衣，痛说严君属纩时。病重刀圭难作效，家贫衾含不如仪。

从春屡有登临约，近日方无唱和诗。执绋南屏山下路，悲风吹乱绿杨丝。
次韵李参政见寄三首
魏了翁（宋代）

怕放红楼目，浮云断复连。
远看壶聚拓，近眎室如县。
耿耿自许国，悠悠谁讯天。
天心那可识，拄颊看晴川。
沪贡士二十端端平元年手书增郡国贡士员沪增
魏了翁（宋代）

皎日中天万国明，恢恢贤路庆端平。
月正元日下书诏，二十六端登姓名。
西泽射陈狸首节，东廉歌奏鹿鸣声。
谬侯何幸身为驾，要示周行玉女成。
青草孝贻祠堂和张子翼韵 其一
梁必强（明代）

栋宇千寻壮里居，如何祠下草长除。炉烟袅袅灵如在，水木悠悠意自舒。

种德一心无望报，传家万卷有藏书。知君对此无他羡，只羡吾生乐有馀。
出游郊外七绝
王炎（宋代）

漠漠野田新水生，花枝一笑欲倾城。
孤村曲坞皆春色，信有东风不世情。
烛影摇红·辇路融晴
方岳（宋代）

辇路融晴，宫云逗晓青旗报。梅边香沁彩鞭寒，初信花风到。笑语谁家帘幕，镂冰丝、红粉绿闹。髻横玉燕，鬓颤琼幡，不能知掉。看见春来，麴尘微涨催兰棹。娇横拂略上柔条，等得莺眠觉。引出千花万草。喜搀先、椒盘竹爆。问谁天上，瑶帖初供，玉堂归儤。
坐松声中了无它音
王履（宋代）

一味松风外，何曾寄杂听。
空闻归淡漠，玄悟透沉冥。
雷岂坤余转，萌非腊后青。
有诗持换□，来制白云亭。
玉簪花
许及之（宋代）

琉璃布地绿愔愔，苗长蓝田夜照林。雪色能香开有璞，玉光未照盍成簪。

不登云髻尤孤洁，长浸铜壶更久禁。梅与水仙流品外，幽兰相友是同心。
郊居即事一首
王阮（宋代）

涉世足悔吝，杜门安退藏。
谤从闲处省，乐向静中长。
薜荔日缘壁，琅玕春透墙。
近来无事作，浑以醉为乡。
题林孝廉家庆图
胡应麟（明代）

棠棣偕芳日，椿萱并茂时。金茎悬五叶，玉树绽双枝。

海鹤传书近，山莺度曲迟。今来上元宴，麟脯擘含卮。
华阳山和查教授 其四
徐积（宋代）

芝似蒿莱玉似沙，更多麟趾与驺牙。云横秦塞妨归雁，风过荆州带落花。

游似赤松人已绝，隐如玄豹事何赊。秦宫女子今何在，好问当时秦汉家。
系乐府十二首。贱士吟
元结（唐代）

南风发天和，和气天下流。能使万物荣，不能变羁愁。

为愁亦何尔，自请说此由。谄竞实多路，苟邪皆共求。

尝闻古君子，指以为深羞。正方终莫可，江海有沧洲。
西江月（十二之三）
张伯端（宋代）

白虎首经至宝，华池神水真金。故知上善利源深。不比寻常药品。

若要修成九转，先须炼己持心。依时采取定浮沈。进火须防危甚。
游城南十六首。楸树二首
韩愈（唐代）

几岁生成为大树，一朝缠绕困长藤。

谁人与脱青罗帔，看吐高花万万层。

幸自枝条能树立，可烦萝蔓作交加。

傍人不解寻根本，却道新花胜旧花。
种德亭
周紫芝（宋代）

万缘宜作梦时看，只有情田种德难。但把胸中着梨枣，不愁庭下欠芝兰。

倡条冶叶浑无赖，错节盘根颇耐寒。莫笑襄阳庞老子，全家长享鹿门安。
寄高云
皇甫冉（唐代）

南徐风日好，怅望毗陵道。毗陵有故人，一见恨无因。

独恋青山有，唯令白发新。每嫌持手板，时见著头巾。

烟景临寒食，农桑接仲春。家贫仍嗜酒，生事今何有。

芳草遍江南，劳心忆携手。
相和歌辞 长门怨二首 其一
郑谷（唐代）

闲把罗衣泣凤皇，先朝曾教舞霓裳。春来却羡庭花落，得逐晴风出禁墙。
红头额
贾似道（宋代）

红头虽然似花枝，早秋虽胜未为奇。
再来得胜亦不可，胜少输多何必疑。
浣溪沙 金凤花
陈璘（兰修）（清代）

妆晚云鬟短短梳。小庭凉胜碧窗多。摘来娇瓣簇轻罗。

夜月捣窗红玉杵，春纤并缀紫珊瑚。试簪茉莉点猩无。
读长恨辞二首
李覯（宋代）

蜀道如天夜雨淫，乱铃声里倍沾襟。
当时更有军中死，自是君王不动心。
卖药翁
陆游（宋代）

老翁如我老，卖药以代耕。
得钱付酒家，一毫不自营。
浩歌和邻叟，苦语诲後生。
我欲为作传，无人知姓名。
和元帝诗
徐勉（南北朝）

敬爱良是贤。谦恭寔所务。尊贤遗道德。重学严师傅。

六艺诚为遗，三雍称有裕。覆被唯仁义。吐纳必圭璋。

壮思如泉涌。逸藻似云翔。夙有匡时调。早怀经世方。

留心在庶绩。厉精思治纲。
偈
释真净（宋代）

二十馀年用意猜，几番曾把此心灰。而今潦倒逢知己，李白元来是秀才。
董主簿正道壁间作水墨老梅一枝，宿鹊缩脰合
杨万里（宋代）

斜枝饱风雪，疏花淡水玉。
一鹊忍清寒，居然伴幽独。
赵子昂画马为长庠萧教谕作
刘溥（明代）

朔风如刀剪飞雪，冰叠龙池冻痕裂。
成群扑簌正猥寒，千里骄痕汗流血。
云邀电影入四蹄，海雾卷天葱岭低。
一团旋风去无迹，平沙碧草愁萋萋。
珊瑚作鞭金作勒，绿发奚官骑不得。
王孙老去彩毫干，玉栈几回惊霹雳。
杂体诗 其二 魏文帝
薛蕙（明代）

命驾游西园，回辇高台傍。鸣笳引鲜飙，羽盖随风翔。

灵泉依石引，绿波注金塘。芙蓉吐朱华，翠树自成行。

飞禽映水曲，潜鳞踊鱼防。零露停丰草，良夕殊未央。

白云含绮霄，朗月垂素光。仰看天汉上，中心何慨慷。

人生非洪乔，寿命安得长。恣意百年内，欢乐莫相忘。
壬戌仲秋有鹤自西北来集予舍，为赋来鹤篇
李诩（明代）

八月清秋飘桂香，忽有孤鹤横空翔。自北南来集予舍，从上下降迎朝阳。

童子玩狎颇驯扰，舒颈引喙如相忘。予当读易北窗下，义文周孔同一堂。

惊闻哄然整冠出，老幼诧怪争趋跄。朱颠突兀丹砂聚，白羽璀璨琼瑶光。

有时张拱舞应节，有时长鸣协宫商。伴琴掠舟差可拟，挟仙缠跨羞与方。

东坡诞感梦涉妄，卫懿乘轩陋禽荒。嗟予对之增感叹，俯首沈思几彷徨。

一举千重平生志，豪门苑囿饱昂藏。胡为伥，不自择，戢羽故傍贫家郎。

名为仙禽拙施计，颇类老朽空奔忙。鸣呼，会须一日奋飞翮，扶摇直上穹苍碧。

纳新吐故寿千百，逍遥永伴蓬莱客。鹤乎，鹤乎，应汝职。
秋夜长
方殿元（清代）

凄凄者风，胡不自东，不自南，不自北，吹我井上双梧桐。

梧桐昨夜飘孤叶，夫婿从军入穷发。两地相思不相见，愁云共掩关山月。

飞鸿不我顾，海燕辞巢去。空房蟋蟀鸣，长夜漫漫谁与语？

缄情含泪向天诉，苍苍无云复无雨，西有牵牛东织女。
西江月
沈瀛（宋代）

五马人生最贵，金陵自古繁华。光悬相印拥朱牙。况值边庭闲暇。

满劝东西碧玉，高烧丽烛红葩。诏黄新湿字如鸦。明日天庭飞下。
九日袁子才庶常寓中平台登高
吴可驯（清代）

平台高倚梵王宫，无限秋光到眼中。一片闲云沈远塞，数行归眼界晴空。

可无黄菊酬佳节，只有青山识寓公。回首故园风日好，茱萸插帽几人同。
木犀
杨万里（宋代）

天将秋气蒸寒馥，月借金波滴小黄。
不会溪堂老居士，更谈桂子是天香。
墨梅
王鈇（宋代）

可是伤春故癯瘦，未应无意作娉婷。
不须更向岭头觅，只此松煤画典型。
石鼎联句
刘师服（唐代）

巧匠斲山骨，刳中事煎烹。直柄未当权，塞口且吞声。

龙头缩菌蠢，豕腹涨彭亨。外苞乾藓文，中有暗浪惊。

在冷足自安，遭焚意弥贞。谬当鼎鼐间，妄使水火争。

大似烈士胆，圆如战马缨。上比香炉尖，下与镜面平。

秋瓜未落蒂，冻芋强抽萌。一块元气闭，细泉幽窦倾。

不值输写处，焉知怀抱清。方当洪炉然，益见小器盈。

睆睆无刃迹，团团类天成。遥疑龟负图，出曝晓正晴。

旁有双耳穿，上有孤髻撑。或讶短尾铫，又似无足铛。

可惜寒食毬，掷此傍路坑。何当出灰灺，无计离瓶罂。

陋质荷斟酌，狭中愧提擎。岂能煮仙药，但未污羊羹。

形模妇女笑，度量儿童轻。徒示坚重性，不过升合盛。

傍似废毂仰，侧见折轴横。时于蚯蚓窍，微作苍蝇鸣。

以兹翻溢愆，实负任使诚。常居顾盼地，敢有漏泄情。

宁依暖热弊，不与寒凉并。区区徒自效，琐琐不足呈。

回旋但兀兀，开阖惟铿铿。全胜瑚琏贵，空有口传名。

岂比俎豆古，不为手所撜。磨砻去圭角，浸润著光精。

愿君莫嘲诮，此物方施行。
送王子庆诏檄浙东收郡县图籍 其二
赵孟頫（元代）

安道幽居寄剡源，蓬蒿蔚蔚长丘园。向来乘兴相寻意，何事空回不到门。
寄馀干郑丞
李龏（金朝）

君为丞处是吾乡，门对烟霞竹绕墙。于越城荒云树暗，代阳溪近水苔香。

的知左宦心应折，未必东归鬓便苍。若过藏山山下寺，松楸凭与问凄凉。
孟子 天爵
陈普（宋代）

天爵在人非我有，重轻取予系于人。要知良贵人难夺，德义尊荣本自身。
唐乐府十首。献贺觞
刘驾（唐代）

莫但取河湟，河湟非边疆。愿今日入处，亦似天中央。

天子寿万岁，再拜献此觞。
布袋赞 其一
释居简（宋代）

赤脚才穿市，回头便笑人。手中果何物，弄物不知名。

闭眼瞌睡，开眼业识。便恁么去，著甚死急。
即事
杨鸾（唐代）

白日苍蝇满饭盘，夜间蚊子又成团。

每到更深人静后，定来头上咬杨鸾。
咏雪竹
朱元璋（明代）

雪压竹枝低，虽低不着泥。
一朝红日出，依旧与天齐。
述事
华岳（宋代）

心不融明遂启疑，源流本末致交驰。谷何尝响人相唤，岸几曾交舟自移。

枉直万端明似镜，是非一著错如棋。磨心拔去谁能转，试问诸公知不知。
台湾道体制甚崇有巡捕戈什标兵每逢开印封印兵队站围俨然海外封疆也
唐赞衮（清代）

峨峨戈什亦彯缨，兵卫分屯列队新。赢得旁人时戏语，俨然海外一疆臣。
雪
黄景说（宋代）

说道羞明却不羞，日光玉洁共飞浮。
天人胸次明如洗，肯似人间只暗投。
挽王知复书监
孙应时（宋代）

公子三槐族，贫交五柳门。
乡闾虽不数，书劄屡相温。
前辈风流远，时情势利尊。
哀哀埋玉树，此意复谁论。
瑶花
苏穆（清代）

春光艳冶。蔼暖风轻，早清明时节。萋萋芳草，料此际、绿遍寻春双屐。

落梅无数，尽付与、笛声呜咽。袅画帘、万缕垂杨，只赋天涯离别。

断肠忍问流光，奈香满池塘，春水凝碧。燕嗔蝶舞，似伴我、共领绮窗凄切。

曲阑望久，想到处、都无人说。但试取、短梦清宵，稳耐几番风月。
南苑获野禽恭进皇太后
弘历（清代）

积雪满郊坰，三冬农务停。鸣笳齐队伍，布令疾雷霆。

马足奔如电，鹰眸迅似星。山禽味鲜洁，飞骑进慈宁。
言怀
仇远（元代）

故家乔木尽丘墟，笋石犹存十数株。
谁有挟山超海力，为分云片过西湖。
由瑞虹抵沿山河三首 其二
郑学醇（明代）

严冬何凛冽，玄云结层阴。寒雨中夜零，游子怀重衾。

愁绪本无中，展转自相寻。相彼孤栖鸟，依依望故林。

行行日以远，所托惟声音。声音不可托，何用慰人心。
李伯纪丞相挽诗
赵令衿（宋代）

相位期三入，人心望一新。
名称高世表，器识自天真。
孰谓仁人寿，空怜吾道贫。
彼苍如有意，应百赎其身。
雪霁归湖上过千秋观少留
陆游（宋代）

纵辔不嫌远，逢山犹一登。
夕阳陂渺渺，残雪塔层层。
折竹横遮道，饥乌下啄冰。
欲归还小驻，倚杖对崚嶒。
正月十八日枕上
赵鼎（宋代）

空笼疏幔晓寒清，小醉醒然不作酲。攲枕谁能寻断梦，卧闻童子诵经声。
夏夜江楼会别
戴叔伦（唐代）

不作十日别，烦君此相留。雨馀江上月，好醉竹间楼。
燕山陈生为吾写真口占赠之
罗槐（明代）

英溪林隐老烟霞，意态凭君认不差。貌我清癯如野鹤，一筇支石倚梅花。
甲子秋八月偶思出游往往累日不能归或远至傍县凡得绝句十有二首杂录入稿中亦不复诠次也 其五
陆游（宋代）

蓍囊药笈每随身，问病求占日日新。向道不能渠岂信，随宜酬答免违人。
客中雨思
施枢（宋代）

细雨粘云结晚愁，黄金垂地菊钱流。
风来不觉窗声战，分却覊怀一半秋。
三国志吴书五首 其二 孙权
郑学醇（明代）

濡须坞外盛军容，春水方生得战船。部伍回还闻凤吹，北人谁不羡吴侬。
减字木兰花·身心裂转
尹志平（元代）

身心裂转。便是元初真目面。裂转身心。一志如山超古今。些儿转悟。免却波波来与去。转悟些儿。万劫希逢此一时。
重阳后二日
徐侨（宋代）

我来不及赴重阳，孤负清幽独自芳。
夹径也能随意白，出墙无柰着情黄。
亟邀旧友将余玩，细酌新醪对汝尝。
悬知靖节无人见，却见南山此意长。
再和杨公济梅花十绝
苏轼（宋代）

长恨漫天柳絮轻，只将飞舞占清明。
寒梅似与春相避，未解无私造物情。
瑞应驺虞诗
杨荣（明代）

于维圣皇，德被八垠。神武不杀，恢乎至仁。恩信诞敷，膏泽旁及。

九族雍睦，万邦宁辑。蛮貊戎夷，罔不来庭。飞潜动植，以遂以生。

治化重熙，海宇同春。雨旸时若，祯祥骈臻。黄犀白象，集于灵囿。

驯雉祥麟，见于郊薮。景星庆云，煜煜氲氲。甘露醴泉，如酎如饧。

嘉禾瑞麦，芃芃其茂。赤草灵芝，煜煜其秀。黄河载清，海不扬波。

灵龟表孝，神人协和。天地自位，万物并育。瑞应之来，以迓景福。

癸巳之岁，仲夏初吉。坤祇效灵，驺虞再出。维此曹邑，瑶光降灵。

义兽在野，草木光荣。匪兕匪虎，匪熊匪貙。白质黑章，猊首虎躯。

尾长于身，是曰驺虞。其内仁厚，其外舒舒。不食生物，不践生刍。

神驰灵迈，一日千里。周旋中规，其仪可喜。驱之不迫，抚之不惊。

虞人致之，进献神京。士庶骏奔，欢声沸腾。佥曰噫嘻，徒闻往古。

今乃得之，瑞物斯睹。于维圣皇，乃文乃武。维武不用，诸福毕聚。

吁嗟驺虞，实为上瑞。昭我皇仁，以彰信义。庖羲立极，龙图是呈。

尧舜继作，凤凰和鸣。夏符洛龟，殷降玄鸟。赤雀兴周，八百斯兆。

维兹仁兽，应时而来。皇继往圣，泽洞九垓。孰云汉唐，文禽青兕。

赤騠白象，曷足伦儗。维皇圣神，异物不宝。所宝维贤，丰年是祷。

端拱无为，以成至治。瑞应斯蕃，匪约而至。皇不自圣，皇仁如天。

光昭鸿业，传序万年。臣愧謏闻，忻逢盛美。作为诗歌，以继麟趾。
苦热三首 其一
郭印（宋代）

纤云都扫迹，烈日正燔空。人立洪炉上，鱼游沸鼎中。

四山浑束热，一叶不吹风。屈指秋期近，清凉四海同。
拟四愁诗 其二
冯惟健（明代）

我所思兮在青州，欲往从之路阻修。淄潍东下何悠悠，满园布谷鸣叚鸠。

母兮缲丝妹结紬，弟兮刈麦行西畴。道逢乡人寄衣裯，展衣拂袖双泪流。

思之不见心烦忧。
熙宁壬子岁寄丁未同甲诸公秦亭吕宣徽宝臣汝阴欧阳少师永叔京下王尚书仲仪
张方平（宋代）

百二十年名上寿，浮生百岁实稀闻。百年三万六千日，今已三分过二分。

啸歌独喜齿全在，文字看来眼未昏。酒量虽衰犹得醉，尘中人事自纷纷。
周可大惠崑崙桃
袁说友（宋代）

秋雨成萧瑟，缃桃辱记存。
品高来禁籞，地远想崑崙。
幸有千年实，愁无五石樽。
欲修琼玖报，素手愧空言。
句
姚辟（宋代）

京洛黄尘久倦游，一官来寄海边州。
刘盆子
徐钧（宋代）

操符未识君为贵，解玺方知盗可羞。
绛服大冠真主出，不先肉袒更何求。
一剪梅 登道场山望何山作
王世贞（明代）

小篮舆踏道场山。坐里青山，望里青山。渐看红日欲衔山，湖上青山，湖底青山。

一弯斜抹是何山。道是何山，又问何山。姓何高士住何山，除却何山，更有何山。
贼臣刘豫挟虏骑犯两淮天子亲总六师出征贼骑摧衄宵遁銮舆既还效杜拾遗作欢喜口号十二首 其十二
刘一止（宋代）

东风九市遍开场，梅柳参差近玉堂。应许侍臣俱入贺，捧持春酒寿君王。
戏题林庭植茅亭
李光（宋代）

半亩茅亭倚壁开，中安五寸黑香台。小窗容膝频招客，呼出丁香佐一杯。
竹枝歌
孙嵩（宋代）

行尽三巴三曲头，一滩自有一生愁。
明朝已过巴陵岸，更宿江陵渔笛洲。
泛舟呈元质照老 其一
李流谦（宋代）

扁舟载我去，身世两悠然。暝霭无穷树，春江不尽天。

阮嵇真酒伴，李郭即神仙。孤唱君须和，风流汉晋前。
九月初九父子同日下狱十一夜传有令勒余自裁守牢者将余严禁待命篝灯草嘱并封所著古书付儿续一律
罗宾王（明代）

传是将军令，重牢击柝频。暂时犹父子，今夜尽君臣。

待命听残漏，封书谢古人。离魂将有去，珍重莫迷津。
馀姚山中
悟霈（清代）

小艇轻于叶，春流任溯洄。云横孤岭断，水划两峰开。

鸣橹惊猿啸，游人被鸟猜。转疑仙路近，溪面落花来。
偈六十九首
释道宁（宋代）

晷运推移，日南长至。
分明一道恩光，照彻十方三世。
全彰诸祖玄关，漏泄衲僧巴鼻。
灵云刚道无疑，弥勒徒夸授记。
争如李四张三，相贺街头巷尾。
不是海印发光，亦非楞严三昧。
林下高人，休要瞌睡。
令余暗里笑舒眉，直是清风动天地。
观园人接花
洪适（宋代）

植杖看园吏，挥斤接果栽。夺胎移造化，类我借根荄。

一似雀为蛤，能令桃作梅。天工待人力，信手便春来。
次韵刘贡父和韩康公忆其弟持国二首
苏辙（宋代）

霜风瑟瑟卷梧蕉，燕处超然夜寂寥。
羽客信来丹鼎具，石淙梦断水声遥。
赤松作伴谁当见，黄鹄高飞未易招。
剑履终身定何益，勤劳付与沛中萧。
爱君忧世老弥深，特操要须得失临。
晚岁飞腾推有德，故乡安稳信无心。
小邦近似西山隐，元气终当北斗斟。
圣主方求三世旧，老臣何止一遗簪。
庆清朝 木芙蓉
李宏模（宋代）

碧玉云深，彤绡雾薄，芳丛乱迷秋渚。重城傍水，中有吹箫俦侣。

应是琼楼夜冷，月明谁伴乘鸾女。仙游处。翠帟障尘，红绮随步。

别岸玉容伫倚，爱浅抹蜂黄，淡笼纨素。娇羞未语，脉脉悲烟泣露。

彩扇何人，妙笔丹青，招得花魂住。歌声暮。梦入锦江，香里归路。
清风十韵
薛映（宋代）

爽气乘秋至，凉飙荡暑初。
泠泠含远籁，槭槭动轻裙。
翠幕波无含，修篁韵有余。
潜惊塞草绿，作拂井桐疏。
素发悲郎将，霜纨感婕妤。
窗光流熠耀，帘影乱蟾蜍。
尘袭青丝骑，香飘绀幰车。
故宫经馺娑，别馆度储胥。
薄暮来金埒，凌晨上玉除。
宁同起穷巷，{左貝右拳下手换貝}欲赋愁予。
菩萨蛮　 其五 回文
丁澎（清代）

数重花幔穿金缕。缕金穿幔花重数。愁处是高楼。楼高是处愁。

凤钗横压梦。梦压横钗凤。通梦两心同。同心两梦通。